Sarawak dapatkan pakar perubatan dari China
ZARINA ABDULLAH KUCHING: Sarawak akan mendapatkan bantuan daripada pakar perubatan dari China dan
pakar perubatan dari Kerajaan Wilayah Fujian dalam usaha menangani wabak
pandemik Covid-19. Menteri Kerajaan Tempatan
dan Perumahan Dato’ Sri Dr Sim Kui Hian berkata, pakar-pakar tempatan akan
bertukar-tukar pengalaman dengan rakan-rakan sejawat mereka dari Kerajaan
Wilayah Fujian melalui persidangan video yang diadakan setiap minggu. “Kita menghargai semua
bantuan yang kita dapat dalam menangani virus pembunuh yang tidak kelihatan
ini,” katanya. Beliau berkata demikian pada
sidang media selepas mesyuarat Jawatankuasa Pengurusan Bencana Negeri (JPBN)
berkenaan Covid-19 di sini, semalam. Menjawab pertanyaan
pemberita mengenai bekalan ubat-ubatan untuk penyakit kronik yang lain, Sim
berkata, Jabatan Kesihatan Negeri Sarawak (JKNS) telah membuat aturan yang mana
hanya temu janji sahaja datang ke hospital bagi mengambil ubat kerana untuk
mengelakkan orang ramai daripada berkumpul. “Saya sudah berbincang
dengan Pengarahnya, Dr Chin hanya temu janji dan kes penting sahaja datang ke
hospital untuk mengambil ubat. “Bekalan kita tidak
kekurangan, tetapi cara untuk menyampaikan kepada pesakit sahaja yang menjadi
isu sekarang. “Tetapi jika orang ramai
mempunyai masalah kesihatan lain, mereka boleh merujuk ke klinik-klinik swasta
terlebih dahulu,” jelasnya. Mengulas mengenai adakah
penguatkuasaan yang lebih ketat oleh Polis Diraja Malaysia (PDRM) sepanjang
tempoh Perintah Kawalan Pergerakan (PKP) kerana dilihat masih banyak kenderaan
di jalan raya. Sim berkata, pihak polis
boleh meningkatkan sekatan jalan raya tetapi apa yang orang ramai perlu fahami
adalah untuk tinggal di rumah sepanjang tempoh itu. “Berapa banyak lagi
yang boleh kita letakkan di dalam penjara, dan jika mereka menjangkiti orang
lain di penjara, apa yang akan berlaku? “Itulah sebabnya kami
terus mengingatkan dan merayu semua orang untuk mempunyai disiplin diri demi
kebaikan bersama. “Apabila kurang kereta
dan orang keluar, ia menjadi kurang positif Covid-19 kes dan kematian. Kita
perlu mengekalkan cara ini,” tegasnya. Jelasnya, ia adalah perkara
yang serius dan bukan dilakukan kerana politik. “Apa yang kita cuba
lakukan adalah kita mahu semua orang memainkan peranan mereka supaya setiap
rakyat Sarawak dilindungi dan selamat dari wabak maut ini,” katanya lagi. 
See author's posts
